Lever du med en kræftsygdom, og har du nogen, du gerne vil sige en særlig tak for hjælpen i forbindelse med dit sygdomsforløb. Så vil TV2 Nord gerne hjælpe dig med at sige tak med en buket blomster. I forbindelse med Knæk Cancer-ugen i uge 43 er TV2 Nords bidrag at hylde de pårørende, der hver dag kæmper en kamp for at hjælpe deres mor, barn, ven eller nabo igennem et kræftforløb. Måske køber de ind for dig? Måske kører de ungerne til fodbold for dig? Måske tager de med til behandlingerne på sygehuset? Lige meget hvordan de hjælper, så fortjener de et skulderklap, og det vil TV2 Nord hjælpe med. Hvis du lever et liv med kræft og ønsker at sige tak til en person, som har gjort en særlig forskel for dig, så vil vi gerne høre fra dig. Mogens Jørgensen står klar til at give blomster til den person, du ønsker at takke for hjælpen i en svær tid. Følg med på TV2 Nord og på facebook i uge 43 hvor Mogens overrasker fem uundværlige personer, som fortjener en særlig opmærksomhed og en særlig tak. Knæk Cancer-ugen kulminerer med et stort indsamlingsshow den 24. oktober på TV2.

Opsummering:
I forbindelse med Knæk Cancer-ugen får nordjyder, der lever med kræft tæt inde på livet, nu mulighed for at sige tak med en buket blomster til en person, som er værdifuld i en hård sygdomsperiode.